# Genocid nad Asircima

**Genocid nad Asircima** (takođe poznat i kao Sajfo ili Sejfo, sir. ܩܛܠܐ ܕܥܡܐ ܣܘܪܝܝܐ ili ܣܝܦܐ) odnosi se na masovni pokolj asirske populacije Osmanskog carstva tokom 1890-ih godina, Prvog svetskog rata i perioda između 1922. i 1925. godine. Asirsko civilno stanovništvo gornje Mesopotamije (region Tur Abdin, provincije Hakari, Van i Sirt sadašnje jugoistočne Turske, i region Urmija severozapadnog Irana) nasilno je premešteno i masakrirano od strane muslimanske otomanske (turske) vojske i ostalih oružanih i savezničkih muslimanskih naroda, uključujući Kurde, Čečene i Čerkeze, između 1914. i 1920. godine, dok su dalje napade na nenaoružane civile u bekstvu vršile lokalne arapske milicije. Razlikuju se postojeće procene vezane za ukupan broj žrtava. Pružajući detaljne statistike raznih procena populacije nakon genocida, Dejvid Gont prihvata brojku od 275.000 žrtava koja je objavljena tokom Sporazuma u Lozani i predlaže da bi broj žrtava trebalo da bude oko 300.000 zbog nekih neuračunatih teritorija naseljenih Asircima, što znači da je eliminisana polovina asirske nacije. Savremeni izveštaji postavljaju brojku na 250.000. Brojni naučnici i novinari prihvatili su ovu brojku, mada neki izvori bez detaljne statističke analize navode čak 750.000 žrtava.

Genocid nad Asircima odvio se u istom kontekstu kao i genocidi nad Jermenima i pontskim Grcima. U ovim događajima, mladoturski režim je ubio skoro tri miliona hrišćana sirijske, jermenske ili grčke pravoslavne denominacije.

Pošto se genocid nad Asircima odvio u kontekstu mnogo raširenijeg genocida nad Jermenima, u malom broju slučajeva se tretira kao zaseban događaj, sa izuzetkom u radovima Dejvida Gonta i Hanibala Travisa.
Godine 2007, Međunarodno udruženje istražitelja genocida (IAGS) postiglo je konsenzus da se "osmanska kampanja protiv hrišćanskih manjina u carstvu između 1914. i 1923. sastojala od genocida nad Jermenima, Asircima, pontskim i anatolijskim Grcima." Udruženje je upotrebilo dela Gonta i Travisa prilikom donošenja ove odluke. Gregori Stanton, predsednik IAGS od 2007. do 2008. godine i osnivač organizacije *Genocide Watch*, podržao je "odbijanje vodećih svetskih istražitelja genocida da prihvate devedesetogodišnje poricanje turske vlade vezano za osmanske genocide nad svojim hrišćanskim stanovništvom, uključujući Asirce, Grke i Jermene."

## Žrtve

Asirci kopaju masovne grobnice za ubijene tokom bekstva iz Urmije.
Naučnici su sumirali događaje na sledeći način: specifični masakri uključuju 25.000 Asiraca u Midjatu, 21.000 u Džezira-ibn-Omaru, 7.000 u Nisibisu, 7.000 u Urfi, 7.000 u regionu Kudšanis, 6.000 u Mardinu, 5.000 u Dijarbakiru, 4.000 u Adani, 4.000 u Brahimijeu i 3.500 u Harputu. U svom memorandumu od 4. decembra 1922. godine, Asirsko-haldejski nacionalni savet je izjavio da je ukupan broj žrtava nepoznat. Procenjuje se da je oko 275.000 "Asiro-Haldejaca" umrlo između 1914. i 1918. godine. Asirsko stanovništvo Osmanskog carstva i Persije iznosilo je oko 650.000 ljudi pre genocida, a nakon njega je smanjeno na 250.000, sa veoma malo preživelih u Turskoj i Iranu 1930-ih godina.

### Masakri u kasnom Osmanskom carstvu

Asirci nisu bili laka grupa za deportaciju, jer su oduvek bili naoružani i opasni kao i njihovi kurdski susedi.

|  |
| --- |
| **Hrišćansko stanovništvo u Vilajetu Dijarbakir pre i posle Prvog svetskog rata** |
|  | Grupa
 | Pre Prvog svetskog rata
 | Nestali
 | Posle Prvog svetskog rata
 |
| Jermeni
 | Gregorijanci
 | 60.000
 | 58.000 (96,7%)
 | 2.000
 |
| Jermenski katolici
 | 12.500
 | 11.500 (92%)
 | 1.000
 |
| Asirci
 | Haldejski katolici
 | 11.120
 | 10.010 (90%)
 | 1.110
 |
| Sirijski katolici
 | 5.600
 | 3.450 (61,6%)
 | 2.150
 |
| Sirijski Jakobinci
 | 84.725
 | 60.725 (71,7%)
 | 24.000
 |
|  | Ukupno
 | 173.945
 | 143.685 (82,6%)
 | 30.260
 |

|  |
| --- |
| **Hrišćansko stanovništvo u Vilajetu Mardin pre i posle Prvog svetskog rata** |
|  | Grupa
 | Pre Prvog svetskog rata
 | Nestali
 | Posle Prvog svetskog rata
 |
| Jermeni
 | Katolici
 | 10.500
 | 10.200 (97,1%)
 | 300
 |
| Asirci
 | Haldejski katolici
 | 7.870
 | 6.800 (86,4%)
 | 1.070
 |
| Sirijski katolici
 | 3.850
 | 700 (18,1%)
 | 3.150
 |
| Sirijski Jakobinci
 | 51.725
 | 29.725 (57,5%)
 | 22.000
 |
|  | Ukupno
 | 73.945
 | 49.875 (67,4%)
 | 24.070
 |

## Povezano

* Genocid nad Jermenima
* Genocid nad pontskim Grcima

## Reference

## Literatura

* Travis, Hannibal (2010) [2007]. *Genocide in the Middle East: The Ottoman Empire, Iraq, and Sudan*. Durham, NC: Carolina Academic Press. str. 237–77,293–294.
* Kosoreva, Anahit (2007). „The Assyrian Genocide in the Ottoman Empire and Adjacent Territories”. u: Hovannisian, Richard G.. *Armenian Genocide, The Cultural and Ethical Legacies*. New Brunswick: Transaction Publishers. str. 267–274. ISBN 978-1-4128-0619-0.

## Vanjske veze

* Sejfo centar: Istraživački centar genocida nad Asircima Arhivirano 2010-07-21 na Wayback Machine-u
* Asirski holokaust – religiozni progon i etnički genocid nad Asircima na Bliskom istoku